Účastník ZPC	
Meno, priezvisko, titul:	Denisa Ďuranová, PhDr.	
Úsek:	Štátny pedagogický ústav, Oddelenie pre cudzie jazyky  	
	
Zahraničná pracovná cesta	
Miesto konania – štát, mesto:	Taliansko, Florencia	
Organizátor:	Európska komisia, Generálne riaditeľstvo pre vzdelávanie a kultúru v spolupráci s Generálnym riaditeľstvom pre preklad, Generálnym riaditeľstvom pre tlmočenie, Accademia della Crusca a mestom Florencia   	
Termín:	24. – 27. 09. 2014	
Účel:	Medzinárodná konferencia Prečo záleží na jazykoch: Európske a národné perspektívy o multilingvizme  	
Rokovací jazyk:	zabezpečené simultánne tlmočenie pre anglický jazyk, nemecký jazyk, španielsky jazyk, francúzsky jazyk, taliansky jazyk, medzinárodnú posunkovú reč	
	
Rámcový program
24. 09. 2014 - cesta Bratislava – Viedeň – Florencia 
25. 09. 2014 - 1. deň aktivity     
26. 09. 2014 - 2. deň aktivity     
27. 09. 2014 - cesta Florencia – Viedeň – Bratislava    	
Stručný priebeh	
Medzinárodná konferencia bola usporiadaná pod záštitou talianskeho predsedníctva Rady Európskej únie pri príležitosti Európskeho dňa jazykov, ktorý bol vyhlásený Radou Európy v roku 2001 a každoročne sa oslavuje 26. septembra. Cieľom medzinárodnej konferencie bolo zdôrazniť dôležitosť podpory viacjazyčnosti v multilingválnej a multikultúrnej Európe. Konferencia sa zamerala na aktuálne priority v oblasti jazykového vzdelávania, vytváranie väzieb medzi potrebou rozvoja jazykových kompetencií a hlavnými politickými iniciatívami Generálneho riaditeľstva pre vzdelávanie a kultúru. Predmetom konferencie bolo zároveň niekoľko tém súvisiacich s viacjazyčnosťou, ktoré zohľadňujú národnú a európsku dimenziu, ako aj jazykové kompetencie v kontexte vzdelávania a zamestnania. Konferencia sa zamerala aj na podporu aktivít mobility v rámci programu Erasmus+. Konferencie sa zúčastnili zástupcovia z rôznych inštitúcií krajín EÚ, Štátny pedagogický ústav bol pozvaný na základe členstva v tematickej pracovnej skupine Európskej komisie Jazyky vo vzdelávaní a odbornej príprave. 
Hlavné body konferencie: 
1.	Európska dimenzia v rozvoji jazykových kompetencií
2.	Úloha iniciatív národnej politiky s cieľom podporiť multilingvizmus 
3.	Mobilita v rámci programu Erasmus+  
4.	Taliansky jazyk a multilingvizmus v Európe 
5.	Inovatívna jazyková výučba: metódy, technológie a príklad dobrej praxe 
6.	Budúce zamestnania v jazykovom odvetí pre rozmanitejšiu Európu 
7.	Jazyky ako kľúčová kompetencia a transverzálne kompetencie pre pracovný trh – nové výzvy pre hodnotenie a testovanie   
Na konferencii bola prezentovaná správa Zlepšenie efektivity jazykovej výučby: CLIL a CALL, ktorá je jedným z výstupov práce tematickej pracovnej skupiny Európskej komisie Jazyky vo vzdelávaní a odbornej príprave. 	
Odporúčania a závery	
•	Podpora viacjazyčnosti a zlepšenie jazykovej výučby sú hlavnými piliermi európskej politiky. Cieľom je, aby každý bol schopný komunikovať v aspoň dvoch jazykoch pomimo svojho materinského. 
•	Európsky prieskum jazykových kompetencií, ktorý sa uskutočnil v roku 2011, poukázal na to, že úroveň jazykových kompetencií v Európe je nedostatočná. Uvedený prieskum poskytol základ pre budúce celoeurópske hodnotenie znalosti dvoch cudzích jazykov u pätnásťročných žiakov. 
•	V máji 2014 členské štáty EÚ dosiahli politickú dohodu o potrebe lepšieho hodnotenia jazykových kompetencií vo vzdelávaní s cieľom zlepšiť výstupy jazykového vzdelávania a smerovať k dosiahnutiu stanovených cieľov v rámci stratégie Európa 2020 a ukazovateľov v oblasti vzdelávania. 
•	Členské štáty EÚ majú pracovať na zefektívnení jazykovej výučby v školách zavedením nových vyučovacích metód, podpory CLIL-u a využívaním moderných technológií. Inovácia systému jazykovej výučby má zahŕňať modernizáciu vzdelávacích programov a vzdelávanie pedagogických zamestnancov. V tejto oblasti sa odporúča využívať spoluprácu s Európskym centrom pre moderné jazyky v Grazi (www.ecml.at), ktoré sa zameriava na kľúčové otázky z oblasti jazykového vzdelávania, podporu excelentnosti, inovácie a efektivity v rôznych kontextoch oblasti vyučovania a učenia sa jazykov a zároveň napomáha jeho členským štátom efektívne implementovať jazykovú politiku do praxe.   
•	Jednou z hlavným priorít programu pre vzdelávanie, odbornú prípravu, mládež a šport Erasmus+ sú aj jazyky a jazykové kompetencie, jednou z noviniek programu je on-line jazyková podpora. Prostredníctvom programu Erasmus+ je možné financovať projekty, ktoré zahŕňajú jazykovú výučbu a učenie sa jazykov a to prostredníctvom strategických partnerstiev.      	
Očakávaný prínos	
Informácie nadobudnuté počas pracovnej cesty sú prínosom pre prácu v rámci oddelenia pre cudzie jazyky a tvorbu jazykovej politiky. 	
Prehľad prinesenej dokumentácie a miesto jej uloženia	
- 	
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva. 	
	
Súhlasím so zverejnením správy na internete.	
Správu vypracoval: PhDr. Denisa Ďuranová 	
Dátum: 29. 09. 2014	
Správu schválil: doc. PaedDr. Viliam Kratochvíl, PhD., riaditeľ ŠPÚ